P. Hrušovský, predseda NR SR: (2005-09-22):
Páni poslanci, tým, že pani poslankyňa Sabolová nežiada odpovedať na ďalšiu otázku... (Reakcia z pléna.) Ale pán minister rozumel tomu tak, že vy nežiadate, pani poslankyňa, takže po vzájomnej dohode končím bod programu hodina otázok a odpovedí. Budeme pokračovať ďalším bodom programu, ktorým je návrh poslanca Národnej rady Slovenskej republiky Ondriaša na vydanie zákona, ktorým sa mení a dopĺňa zákon o vysielaní a retransmisii (tlač 1287). Nech sa páči, pán poslanec Ondriaš. (Rokovanie o návrhu poslanca Národnej rady Slovenskej republiky Karola Ondriaša na vydanie zákona, ktorým sa mení a dopĺňa zákon č. 308/2000 Z. z. o vysielaní a retransmisii a o zmene zákona č. 195/2000 Z. z. o telekomunikáciách v znení neskorších predpisov , tlač 1287.) K. Ondriaš, poslanec: Ďakujem za slovo. Vážený pán predseda, dámy a páni, dovoľte mi, aby som vás oboznámil s návrhom novely zákona, ktorým sa mení a dopĺňa zákon o vysielaní a retransmisii. Je to tlač 1287. Všetci vieme, že až 80 % populácie podľahne propagande. Preto pre vládnu mašinériu je veľmi dôležité ovládať mienkotvorné médiá. V súčasnosti ovládanie týchto médií im zabezpečuje zákon o vysielaní a retransmisii. Tento zákon konštituuje Radu pre vysielanie a retransmisiu, ktorej dáva veľké právomoci, napríklad: - vydávať a odoberať licencie na vysielanie, - kontrolovať, či vysielateľ vo vysielaní zabezpečuje právo na slobodu prejavu, - či vysielanie uchováva pluralitu informácií v spravodajských reláciách, - či vysielateľ neuprednostňuje záujmy len jednej politickej strany, politického hnutia, skupiny alebo časti spoločnosti, - či neuprednostňuje záujmy náboženského vyznania a viery. Vieme, že vysielateľ veľmi často nedodržiava tieto nariadenia zákona a Rada pre vysielanie a retransmisiu to toleruje, čím vlastne porušuje zákon o vysielaní a retransmisii. Otázka je: Prečo Rada pre vysielanie a retransmisiu a vysielateľ môžu porušovať zákon o vysielaní a retransmisii? Je to možné preto, lebo súčasný zákon o vysielaní a retransmisii dáva právo len Národnej rade Slovenskej republiky hlasovaním odvolať členov Rady a Radu pre vysielanie a retransmisiu. V praxi to znamená, že Rada pre vysielanie a retransmisiu môže porušovať zákon o vysielaní a retransmisii, pokiaľ si je vedomá, že poslanci vládnej koalície v Národnej rade Slovenskej republiky ju neodvolajú. Výsledkom súčasnej právnej úpravy zákona o vysielaní a retransmisii je, že rada slúži vládnej koalícii a často aj musí, aby nebola odvolaná. Takto Rada pre vysielanie a retransmisiu a vysielateľ môžu zastupovať na Slovensku záujmy domácich zbohatlíkov, zahraničných monopolov, všadeprítomných špekulantov a byť dôležitým nástrojom v boji o moc a majetok. Všetci vieme, že mienkotvorné médiá aj pomocou Rady pre vysielanie a retransmisiu svojou propagandou prispeli k tomu, že Slovensko nevlastní ani jednu banku, ani jednu poisťovňu, že väčšina podnikov patrí zahraničiu, kde slovenskí pracovníci sú využívaní len ako lacná pracovná sila. Že médiá v rámci mentálnej kolonizácie vychovávajú a formujú občana Slovenskej republiky na svoj obraz alebo na obraz toho, kto najviac zaplatí. Skrátka, Rada pre vysielanie a retransmisiu a vysielateľ nemusia dodržiavať zákon o vysielaní a retransmisii a v praxi ho ani nedodržiavajú. Preto predkladám novelu zákona o vysielaní a retransmisii, ktorá má zabezpečiť, aby Rada pre vysielanie a retransmisiu a vysielateľ dodržiavali zákon o vysielaní a retransmisii. 1. Predkladaná novela zákona ustanovuje, že Rada pre vysielanie a retransmisiu je občianskoprávne a člen rady je občianskoprávne a trestnoprávne zodpovedný za porušovanie zákonov. V praxi to znamená, že fiktívna zodpovednosť rady a jej členov sa nahradí konkrétnou zodpovednosťou. 2. Predkladaná novela zákona ustanovuje, že individuálne členstvo v rade a členstvo všetkých členov v rade sa skončí, ak súd rozhodol právoplatným rozhodnutím, že všetci členovia rady alebo člen rady porušili zákon. V praxi to znamená, že člen Rady alebo Rada pre vysielanie a retransmisiu skončí činnosť nielen na základe odvolania Národnej rady Slovenskej republiky, ale aj, ak súd rozhodol právoplatným rozhodnutím, že všetci členovia rady alebo člen rady porušil zákon. 3. Predkladaná novela zákona ustanovuje, že podanie na súd o porušení zákona členom rady, vysielateľom môže dať každý občan Slovenskej republiky. Týmto sa zabezpečí, že Rada pre vysielanie a retransmisiu a vysielateľ budú dodržiavať zákony. 4. Predkladaná novela zákona ďalej ustanovuje, že Rada pre vysielanie a retransmisiu odníme vysielateľovi licenciu, ak súd vyniesol právoplatný rozsudok, že vysielateľ porušil zákon o vysielaní a retransmisii. Návrh na súd, že vysielateľ porušil zákon, môže podať každý občan Slovenskej republiky. Týmto sa zabezpečí, že vysielateľ televízie alebo rozhlasu stratí licenciu, ak nebude dodržiavať zákon o vysielaní a retransmisii, a nie ako doteraz, že Rada pre vysielanie a retransmisiu bude rozhodovať o strate licencií. Vážené panie poslankyne, vážení páni poslanci, mienkotvorné médiá v rukách špekulantov a kolonizátorov prispeli k tomu, že sme si s nadšením rozbili jednotné roľnícke družstvá a s nadšením sme si zničili stavebníctvo a nechali rozkradnúť priemyselné podniky, že väčšina toho, čo sme tu mali, sme s nadšením lacno predali zahraničným monopolom alebo domácim špekulantom. Vážené panie poslankyne, vážení páni poslanci, dokážte svojím hlasovaním o predkladanej novele zákona, že vám ide o dodržiavanie zákonnosti na Slovensku. Spomeňte si, že ste prisahali na Ústavu Slovenskej republiky, že budete dodržiavať zákony a pracovať tak, aby sa uvádzali do života. Novela zákona, ktorú predkladám, nič iné nechce, len dodržiavanie zákonov. Vážené panie poslankyne, vážení páni poslanci, vaším hlasovaním o predkladanej novele zákona opäť zdôrazníte, na ktorej strane stojíte. Tak nech nám rozumní a čestní ľudia pomáhajú! Ďakujem.